《僧庐古柏》
清代·方薰

遮檐黛色青濛濛，攫拿有物如乖龙。撑庭老柏枝干古，顽苔剥乖洼其中。

冰霜饱饫阅岁代，元气不伐烦神功。荒陬独立空群木，山僧因树为茅屋。

历劫多看桃杏红，深阴长覆袈裟绿。日暮踏枝病鹤来，柏子细落青成堆。

回飙起籁流梵呗，海月倒影横香台。高柯向人意偃蹇，颇似失地形低徊。

讵知造物非厚尔，匠石拂拭孤根摧。我歌殷勤一相慰，莫如樗栎全尔材。

作者简介：（1736—1799）清浙江石门人，字兰士，一字兰坻，号兰生，又号樗庵，别号长青，晚号懒儒。方梅子。幼从父游吴、越间，多见名画真迹，接耆宿，遂兼众长。诗书画并妙，写生尤工，与奚冈齐名，称“方奚”。有《山静居遗稿》、《山静居论画》、《井研斋印存》等。